Stal items per gids uit: podsending
Saterdag 04 November 2017 05:53
Saterdag 07 Oktober 2017 06:01
'Papgooi' deug nie, wel potgooi
Vra 'n jong taalentoesias die ander dag op Facebook: "Waar kry 'n mens VivA se papgooie"?
Ek frons, kry visioenflitse van boeresportdae uit my verre verlede, probeer eers die klepel by die klok te kry, toe die kloutjie by die oor, en besef uiteindelik die lieweling bedoel seker te vra: "Waar kry 'n mens VivA se pótgooie?"
Dis nou wat gebeur as 'n mens "podcast" met "potgooi" vertaal. Van die oor na die mond, val die pot op die grond – om nou maar flouerig met idiome om te gaan ...
Die Engelse woord "podcast" is 'n versmelting van "iPod" en "broadcast" – 'n woord wat so half toevallig in 2004 deur die Britse joernalis Ben Hammersley geskep is. 'n "Podcast" was toentertyd 'n reeks digitale klanklêers wat via die internet uitgesaai is (daarom "broadcast") en wat hoofsaaklik deur Applegebruikers afgelaai is (daarom "iPod). Vandag is dit klank en/of video, met programnotas, kommentaar, die hele boksemdais – beskikbaar op iOS, Android en Windows.